ህብረተሰቡ በዓሉን በሰላም ለማሳለፍ ጥንቃቄ እንዲያደርግ ማሳሰቢያ ቀረበ
ህብረተሰቡ ለገና በዓል ተገቢውን ጥንቃቄ እንዲያደርግ የአዲስ አበባ ፖሊስ ኮሚሽንና የእሳትና ድንገተኛ አደጋዎች መከላከያና መቆጣጠር ባለስልጣን አሳሰቡ ፡፡የአዲስ አበባ ፖሊስ ኮሚሽን የሕዝብ ግንኙነት ኃላፊ ኮማንደር ፋሲካ ፋንታ ከዋልታ ኢንፎርሜሽን ጋር ባደረጉት ቆይታ እንደገለጹት፤ በዓሉን በሰላም ለማለፍ እንዲቻል ሕብረተሰቡን ያካተተ የውይይትና ቅድመ ዝግጅት ተደርጓል፡፡በተለይም የአስቸኳይ ጊዜ አዋጁ ከወጣበት ጊዜ ጀምሮ በከተማዋ ያለው ሰላም፣ ጸጥታና መረጋጋጥ ይበልጥ አስተማማኝ እንደሆነ ኃላፊው አረጋግጠዋል፡፡ሕብረተሰቡን ባሳተፈ መልኩ ወንጀልን ለመከላከልና ሰላምን ለማስፈን በተከናወኑት ተጨባጭ ተግባራት ወንጀልን ለመቀነስ መቻሉን በግምገማ ማረጋገጣቸውን ኮማንደር ፋሲካ አብራርተዋል፡፡የሰላምና ጸጥታ ባለቤት የሆነው ሕብረተሰቡ ከፖሊስ ጋር በመሆን በሚያደርገው ንቁ ወንጀልን የመከላከል ተግባር አሁንም በበዓሉ ቀን አጠናክሮ እንዲቀጥል ጥሪያቸውን አስተላልፈዋል፡፡የአዲስ አበባ ፖሊስ ኮሚሽን የሕዝብ ግንኙነት ባለሙያ ምክትል ኢንስፔክተር አሰፋ መዝገቡ በበኩላቸው በዓሉን ከትራፊክ አደጋ ነፃ ለማሳለፍ የትራፊክ መጨናነቅ በሚስተወልባቸው አካባቢዎች ተጨማሪ የትራፊክ ፖሊሶች ተመድበዋል ፡፡ከልክ ያለፈ አልኮል ጠጥተው የሚያሽከርሩ ግለሰቦችን የሚለይ መሳሪያ የያዙ የትራፊክ ባለሙያዎች በየቦታው በመሰማራታቸው አሽከርካሪዎች ጠጥተው ከመንዳት እንዲቆጠቡ ነው ያስጠነቀቁት ፡፡ከዚህም በተጨማሪ መኪናዎችን ደርቦ በማቆም መንገድ ከመዝጋት፣ የትራፊክ ባለሙያዎች በማይኖሩበት አካባቢ ተሳስቦ ማሽከርከር እንደሚገባ አሳስበዋል፡፡በተመሳሳይም የአዲስ አበባ እሳትና ድንገተኛ አደጋዎች መከላከያና መቆጣጠር ባለስልጣን የኮሙዩኒኬሽን ጉዳዮች ደጋፊ የሥራ ሒደት አቶ ሰለሞን መኮንን በበኩላቸው  ከአደጋ ነፃ በሆነ መልኩ ለማክበር እንዲቻል ሕብረተሰቡ ኤሌክትሪክ፣ የከሰል ምድጃ ሲጠቀም፣ ጧፍና ሻማ በሚያበራበት ጊዜ እንዲሁም ሲዝናና ከፍተኛ ጥንቃቄ እንዲያደርግ መክረዋል፡፡አደጋዎች ቢከሰቱ ለባለስልጣኑ በፍጥነት መረጃዎችን በማድረስ የ24 ሰዓት አገልግሎት ለመስጠት ኤጄንሲው በተጠንቀቅ መቆሙን አቶ ሰለሞን አክለው አስታውቀዋል፡፡ “ጥንቃቄን ማስቀደምን በሕላችን ልናደረግ ይገባል፤ ከአደጋ የምንቀስመው አንዳችም ትምህርት ሊኖር አይገባም” ሲሉ አቶ ሰለሞን በአጽንኦት አስጠንቅቀዋል፡፡የእሳትና ድንገተኛ አደጋ ቢያጋጥም በስልክ ቁጥር 011 155 53 00 እና 011 156 86 01 በነፃ የስልክ ጥሪ 939 መጠቀም ይችላሉ፡፡ለፖሊስ ኮሚሽን ደግሞ 011 111 01 11 ወይም ነፃ የስልክ ጥሪ 991 በተጨማሪም የትራፊክ ፖሊስን  በ011 662 80 86 መጠቀም እንደሚቻል ዋልታ ኢንፎርሜሽን ማዕከል ዘግቧል፡፡የፖሊስ ኮሚኽኑና ባላስልጣኑ ለመላው የክርስትና ሃይማኖት ተከታዮች በዓሉ የሰላም፣ የደስታና የብልጽግና እንዲሆን ተመኝተዋል፡፡